নীতি আয়োগের বৈঠক বয়কটের ডাক বিরোধী মুখ্যমন্ত্রীর

নয়াদিল্লি: নীতি আয়োগের (NITI Aayog) বৈঠকে ‘না’ অধিকাংশ বিরোধী মুখ্যমন্ত্রীর। সূত্রের খবর, সিদ্দারামাইয়া, রেভান্থ রেড্ডি এবং সুখবিন্দর সুখুও নীতি আয়োগের বৈঠক বয়কট করবেন বলে জানিয়েছেন। এর আগে এম কে স্ট্যালিন বৈঠক বয়কট করেছেন। কেন্দ্রীয় বাজেটে কিছুই জোটেনি ওই দক্ষিণের রাজ্যের। তাতেই বেজায় চটেছেন এমকে স্ট্যালিন। অবিজেপি শাসিত রাজ্যগুলির সঙ্গে বৈষম্যের প্রতিবাদে বিরোধী মুখ্যমন্ত্রীরা যোগ দেবেন না এই বৈঠকে।

আরও পড়ুন: এই বাজেট বিজেপির কুর্সি বাঁচানোর বাজেট, কটাক্ষ কল্যাণের

মঙ্গলবার, বিরোধী দলের নেতারা কংগ্রেস সভাপতি মল্লিকার্জুন খাড়্গের (Mallikarjun Kharge) বাসভবনে বৈঠক করেন। সেখানে মল্লিকার্জুন খাড়্গের ছাড়াও হাজির ছিলেন, রাহুল গান্ধী (Rahul Gandhi), জয়রাম রমেশ, শরদ পাওয়ার, প্রমোদ তিওয়ারি, সঞ্জয় সিং, ডেরেক ও’ব্রায়েন, কল্যাণ বন্দ্যোপাধ্যায়-সহ আরও অনেকে। এই বৈঠকে ছিলেন না সমাজবাদী পার্টির কোনও নেতা। ২৭ জুলাই দিল্লিতে নীতি আয়োগের সভা হতে চলেছে। এদিন ইন্ডিয়া ব্লকের নেতাদের বৈঠকে এ নিয়ে আলোচনায় বসেছিল। সেখানে সিদ্ধান্ত নেওয়া হয় বিরোধী দল শাসিত রাজ্যগুলির অধিকাংশ মুখ্যমন্ত্রী উপস্থিত থাকছেন না নীতি আয়োগের বৈঠকে। তামিলনাড়ুর মুখ্যমন্ত্রী এমকে স্ট্যালিন (Tamil Nadu Chief Minister MK Stalin) জানিয়েছেন, কেন্দ্রীয় বাজেটে তামিলনাডুকে অবহেলার কারণে ২৭ জুলাই নীতি আয়োগের বৈঠক তিনি বয়কট করবেন। এখনও পর্যন্ত খবর, মুখ্যমন্ত্রী মমতা বন্দ্যোপাধ্যায় (Mamata Banerjee) নীতি আয়োগের বৈঠকে যোগ দিতে ২৬ জুলাই দিল্লি যাচ্ছেন।